Document ID: /roh_data/filtered/fineweb-2-filterrobots_roh.jsonl.gz/50476

Dapi ils 1. da fanadur è Andrea Gilli president communal da Zuoz. Dapi lura haja el constatà che l'administraziun funcziunia perfetgamain e ch'i saja vegnì fatg fitg buna lavur ils davos onns.
El possia perquai sa concentrar sin dumondas strategicas. Uschia saja el actualmain londervi cun ses cussegl communal da surlavurar la strategia 2025 per Zuoz. Tranter auter duai la vischnanca vegnir recepida sco lieu da scola e sco lieu cultural.
La primavaira 2019 duai la nova strategia vegnir preschentada en ina radunanza communala.
Sfidas variadas
I detta dentant era diversas sfidas da schliar, di Andrea Gilli. Da la vart turistica dettia quai deficits che pertutgan la collavuraziun cun la regiun turistica Engiadin'ota e cun la Plaiv. Ils mastergnants en vischnanca hajan da cumbatter ed il center communal haja pers attractivitad. Per tut quai dovria soluziuns.
Suenter 100 dis en uffizi è Andrea Gilli dentant persvas d'avair tratg la gista decisiun cun daventar president communal da Zuoz. El saja numnadamain motivà da lavurar vi da questas sfidas e da sviluppar enavant sia vischnanca per l'avegnir.
RR actualitad 07:00